পকসো মামলায় অভিযুক্তকে বোলপুর জেল থেকেই পরীক্ষায় বসার অনুমতি হাইকোর্টের

কলকাতা: পকসো (Pocso) মামলায় বোলপুর (Bolpur) সংশোধনাগারে বন্দি এক শিক্ষককে জেলেই বসে স্কুল সার্ভিস কমিশনের নবম-দশম এবং একাদশ-দ্বাদশের পরীক্ষা দেওয়ার অনুমতি দিল কলকাতা হাইকোর্ট। বিচারপতি অমৃতা সিনহার নির্দেশ, ওই প্রার্থী যাতে কোনও অসুবিধা ছাড়াই পরীক্ষা দিতে পারেন, তার জন্য বোলপুর জেল কর্তৃপক্ষ ও স্কুল সার্ভিস কমিশনকে প্রয়োজনীয় ব্যবস্থা গ্রহণ করতে হবে।

জানা গিয়েছে, আগামী ৭ ও ১৪ সেপ্টেম্বর ওই পরীক্ষাগুলি অনুষ্ঠিত হবে। অভিযুক্ত শিক্ষক ইতিমধ্যেই অ্যাডমিট কার্ড পেয়েছেন। যদিও তাঁর পরীক্ষাকেন্দ্র পড়েছে কলকাতার সল্টলেকের একটি কলেজে, তবে হাইকোর্টের নির্দেশে তিনি জেলের ভিতরেই পরীক্ষা দেবেন। এ বিষয়ে জেল কর্তৃপক্ষকে বিশেষ ব্যবস্থা করার নির্দেশ দেওয়া হয়েছে।

আরও পড়ুন: মহকুমা শাসকের অফিসে পোস্টার হাতে বিক্ষোভ

প্রার্থীর আইনজীবী ফিরদৌস শামিম জানান, সুপ্রিম কোর্টের নির্দেশে আগের চাকরি বাতিল হলেও যোগ্য প্রার্থী হিসেবে তিনি নতুন পরীক্ষায় বসার আবেদন করেছিলেন। ইতিমধ্যেই দু’টি বিভাগের জন্য অ্যাডমিট কার্ডও পেয়েছেন। তবে গত বছর রাজনৈতিক উদ্দেশ্যপ্রণোদিতভাবে তাঁর বিরুদ্ধে মিথ্যা মামলা করা হয় বলে দাবি আইনজীবীর। পকসো ধারায় অভিযোগ দায়েরের পর থেকে তিনি বোলপুর জেলে বন্দি। জামিনের আবেদনও হাইকোর্ট ও সুপ্রিম কোর্ট খারিজ করেছে।

স্কুল সার্ভিস কমিশনের তরফে জানানো হয়েছে, প্রার্থী যাতে নির্বিঘ্নে পরীক্ষা দিতে পারেন, তার জন্য সবরকম ব্যবস্থা নেওয়া হবে। আদালতের নির্দেশ মেনে বোলপুর জেল কর্তৃপক্ষকেও যথাযথ প্রস্তুতি নেওয়ার নির্দেশ দেওয়া হয়েছে। ১৫ সেপ্টেম্বরের মধ্যে আদালতে জানাতে হবে, নির্দেশ ঠিকমতো পালন করা হয়েছে কিনা।